अब न्यूयॉर्क पुलिस की हिरासत में, थोड़ी देर में कोर्ट में पेशी
Former US President Donald Trump Indictment Case Latest News Update;  अमेरिका के पूर्व राष्ट्रपति डोनाल्ड ट्रम्प सोमवार को न्यूयॉर्क पहुंचे। पॉर्न स्टार स्टॉर्मी डेनियल्स के साथ अफेयर और फिर उसे पैसे देकर चुप कराने के मामले में वे मंगलवार को कोर्ट में पेश होंगे।
अमेरिका के पूर्व राष्ट्रपति डोनाल्ड ट्रम्प ने पॉर्न स्टार स्टॉर्मी डेनियल्स के साथ अफेयर और फिर उसे पैसे देकर चुप कराने के मामले में सरेंडर कर दिया है। इसके बाद उन्हें न्यूयॉर्क पुलिस ने हिरासत में ले लिया है। CNN की रिपोर्ट के मुताबिक, एक कमरे में ले जाकर उनके फिंगरप्रिंट और फोटोग्राफ लिए जाएंगे। ये कोर्ट और पुलिस रिकॉर्ड्स का हिस्सा बन जाएंगे। इसके बाद उन्हें कोर्ट रूम में जज के सामने पेश किया जाएगा।
इसके पहले ट्रम्प ने सोशल मीडिया पर कहा- हमें अपना देश वापस लेना है और अमेरिका को फिर से महान बनाना है। उन्होंने अपने समर्थकों से प्रेंसिडेंशियल कैंपेन के लिए पैसे डोनेट करने को भी कहा।
मैनहैटन कोर्ट में सुनवाई के दौरान वीडियोग्राफी पर पाबंदी रहेगी। कार्यवाही शुरू होने से पहले स्टिल फोटोग्राफर्स के 5 ग्रुप को कुछ मिनट तक फोटोज खींचने की इजाजत दी जाएगी। जज मर्चेन ने फैसला सुनाते हुए कहा- अमेरिका में पहली बार किसी पूर्व राष्ट्रपति पर क्रिमिनल चार्ज लगाए जाएंगे। ऐसे में हम किसी विवाद का रिस्क नहीं ले सकते हैं। कोर्टरूम में किसी भी इलेक्ट्रॉनिक डिवाइस की अनुमति नहीं होगी। ट्रम्प के सरेंडर को लेकर न्यूयॉर्क में सुरक्षा व्यवस्था के पुख्ता इंतेजाम किए गए हैं।
न्यूयॉर्क मेयर बोले- शहर लोगों का गुस्सा निकालने का मैदान नहीं
न्यूयॉर्क में सुनवाई के दौरान सुरक्षा को लेकर पुख्ता इंतेजाम किए गए हैं। न्यूयॉर्क मेयर एरिक ऐडम्स ने कहा- हमारा मैसेज एकदम साफ है। खुद पर काबू रखें। न्यूयॉर्क शहर हमारा घर है, लोगों का गुस्सा निकालने के लिए मैदान नहीं। हम उम्मीद करते हैं कि लोग सही बर्ताव करेंगे। वहीं न्यूज एजेंसी AP के मुताबिक, सुनवाई के बाद ट्रम्प फ्लोरिडा पहुंच कर एक प्रेस कॉन्फ्रेंस भी करेंगे।
ट्रम्प ने की थी वीडियो-फोटोग्राफी पर रोक की मांग
इससे पहले ट्रम्प के वकीलों ने उनके सरेंडर के दौरान कोर्ट में वीडियो या फोटोग्राफी पर पाबंदी लगाने की मांग की थी। कोर्ट को लिखे एक लेटर में उन्होंने कहा था- ट्रम्प पर क्रिमिनल केस को लेकर देश में पहले ही सर्कसनुमा माहौल बना हुआ है। ऐसे में सरेंडर की मीडिया कवरेज इसे और खराब करेगी। इससे कोर्टरूम की गरिमा कम होगी।
सुनवाई से पहले वकीलों के साथ मीटिंग्स में जुटे ट्रम्प
मंगलवार को सुनवाई के दौरान ट्रम्प पर कौन से चार्ज लगे हैं इसका भी खुलासा होगा। उम्मीद की जा रही है कि सुनवाई के बाद ट्रम्प बेल पर छोड़ दिया जाएगा। इसके बाद वो फ्लोरिडा वापस लौट जाएंगे। AP की रिपोर्ट के मुताबिक, ट्रम्प पर कम से कम एक गंभीर आरोप से जुड़ा चार्ज लगाया जाएगा। इसके अलावा कुछ दूसरी रिपोर्ट्स के अनुसार ट्रम्प के अभियोग में करीब 30 मामले हैं। ये सभी 2016 के चुनाव के दौरान पोर्न स्टार स्टॉर्मी डेनियल्स को किए गए भुगतान से जुड़े हैं।
रास्ते में पोस्टर-बैनर के साथ मौजदू रहे समर्थक
मार-ए-लागो से ट्रम्प टावर पहुंचने के दौरान रास्ते में ट्रम्प के समर्थक मौजूद रहे। कई जगहों पर उनके सपोर्ट में बैनर और पोस्टर भी नजर आए। न्यूयॉर्क पहुंचकर ट्रम्प ने हाथ हिलाकर अपने समर्थकों को संबोधित किया। BBC के मुताबिक, ट्रम्प इसके बाद का पूरा समय अपने वकीलों के साथ केस को लेकर मीटिंग करते हुए बिताएंगे। मंगलवार को सीक्रेट सर्विस एजेंट्स और कोर्ट ऑफिसर्स के साथ वो पहले डिस्ट्रिक्ट अटॉर्नी ब्रैग के ऑफिस और फिर मैनहैटन के कोर्टरूम में सरेंडर करेंगे।
ट्रम्प के सरेंडर को लेकर हुई थी सिक्योरिटी जांच
इससे पहले 31 मार्च को कोर्टरूम में ट्रम्प के केस की सुनवाई को लेकर न्यूयॉर्क फील्ड ऑफिस के सीक्रेट सर्विस एजेंट्स मैनहैटन के कोर्टहाउस पहुंचे थे। यहां उन्होंने सुरक्षा व्यवस्था का जायजा लिया था। एजेंट्स ने कहा कि ट्रम्प के फ्लोरिडा के मार-ए-लागो से न्यूयॉर्क में ट्रम्प टावर पहुंचने तक सुरक्षा के लिए कई एजेंट्स की जरूरत पड़ेगी।
5 पॉइंट में समझिए पॉर्न स्टार को पैसे देने का पूरा मामला
1. पोर्न स्टार को पैसे देकर चुप कराने का मामला 2006 का है। तब डोनाल्ड ट्रम्प एक रियल एस्टेट कारोबारी थेे। पॉर्न स्टार स्टार्मी डेनियल्स तब 27 साल की थीं और ट्रम्प 60 साल के। जुलाई 2006 में एक गोल्फ टूर्नामेंट के दौरान दोनों की मुलाकात हुई थी।
2. स्टॉर्मी ने अपनी किताब 'फुल डिस्क्लोजर' में इस मुलाकात का जिक्र किया है। उन्होंने बताया कि जब ट्रम्प से उनकी मुलाकात हुई, तब उनकी तीसरी पत्नी मेलेनिया ने बेटे बैरन को जन्म दिया था। बैरन को जन्म लिए महज 4 महीने ही हुए थे।
3. अपनी किताब में स्टॉर्मी ने बताया कि ट्रम्प के बॉडीगार्ड्स ने उन्हें एक नए स्टार के पेंटहाउस में डिनर के लिए बुलाया था। किताब में उन्होंने ट्रम्प के साथ बने संबंधों और उनकी शारीरिक बनावट का भी जिक्र किया था। इसके बाद दोनों के बीच अफेयर शुरू हो गया था।
4. आरोप हैं कि 2016 में राष्ट्रपति चुनाव से ठीक पहले ट्रम्प ने स्टॉर्मी को चुप रहने के लिए पैसे दिए थे। ट्रम्प के वकील ने भी इस बात को स्वीकार किया था कि उसने ट्रम्प की तरफ से पोर्न स्टार को 1 लाख 30 हजार डॉलर (करीब 1 करोड़ 7 लाख रुपए) दिए थे।
5. ट्रम्प की ओर से पोर्न स्टार को दिए गए पेमेंट का खुलासा जनवरी 2018 में वाल स्ट्रीट जर्नल ने किया था। इसी के आधार पर ट्रम्प के खिलाफ क्रिमिनल केस चलाने का फैसला किया गया। वे अमेरिका के पहले ऐसे राष्ट्रपति हैं जिनपर आपराधिक मुकदमा चलने वाला है।
ये खबर पढ़ें...
क्या ट्रम्प पर मुकदमे के पीछे अरबपति सोरोस हैं:उन पर अमेरिकी जज को 8 करोड़ देने का आरोप, मोदी को अलोकतांत्रिक कह चुके
30 मार्च को अमेरिका की मैनहैटन कोर्ट ने डोनाल्ड ट्रम्प पर आपराधिक मुकदमा चलाने की मंजूरी दी। अमेरिका के इतिहास में ऐसा पहली बार होगा जब किसी पूर्व राष्ट्रपति पर मुकदमा चलेगा। कोर्ट के फैसले के बाद से ट्रम्प अमेरिकी सरकार पर हमलावर हैं। वो इसे बदले की राजनीति कह रहे हैं। पूरी खबर पढ़ें...
ट्रम्प ने 24 घंटे में जुटाए 32 करोड़ रुपए: पेशी से पहले सुरक्षा का जायजा लेने पहुंचे अधिकारी
अमेरिका के पूर्व राष्ट्रपति डोनाल्ड ट्रम्प पर मैनहैटन कोर्ट ने आपराधिक मुकदमा चलाने का फैसला किया है। इसके बाद ट्रम्प 4 अप्रैल को अपने सरेंडर की तैयारियों में जुट गए हैं। उन्होंने अपने प्रेसिडेंशियल कैंपेन के जरिए पिछले 24 घंटे में 4 मिलियन डॉलर (32 करोड़ 87 लाख रुपए) जुटा लिए हैं। पूरी खबर पढ़ें...